خنزور كنكتب ليك من قرجوطة ديال روسوفور فواحد الطوبيس كيكولو ليه زريقة فالمغرب, فيه الزحام كثر من الحج, هاد المغرب زوين وعجبني, مسخيتش نخرج منو, وشكون اللي خلاك تخرج بعدا, كاين غير التحناك والبوسان بوقت ولا بلا وقت, باينة الكلسة مع هاد الناس غادا تطول شوية وغادي نتوحشك بزاف, اللقاح اللي كنتي مخلوعة عليا منو راه مكيضورش هنا, هنا ماكاين والو كيضور فهاد الشي ديال المحاربة ديالنا حنا الفيروسات, عندهم الحاضي الله و صافي, وحتى السبيطارات عندهم زوينين وساكنين فيهم بزاف ديال الفيروسات, وفالحقيقة الصحاب اللي تلاقيت معاهم فالقنات ديال السبيطارات متلاقيتش معاهم فالزبالة, مكلتش ليك.. تصاحبت مع بزاف الفيروسات هنا فالمغرب ,ضريفين وزوينين ومايدوزوكش, وعاودت ليهم عليك, سيرتو بوصفير والسيدا ترافقت أنا وياهم مزيان, سولتهم على خطة هاد لبلاد كيدايرا باش يحاربونا, بداو كيضحكو و كالو ليا بأن وزارة الصحة فهاد لبلاد راها غير إشاعة, والوقت اللي كانو فيه الوزرات كيخدمو فالخطط باش يحاربونا كانت هادي ديالهم خارجة كونجي, أسميتها ي.... كون غير جيتي هنايا أنفلونزتي الحنونة, هنايا معندهمش هاداك الشي ديال غسيل ماعن القهاوي بجافيل ولا العطيس فكلينيكس ولا شي حاجة بحال هاكا, أصلا لكلينيكس عندهم غالي, كيمت فطور ديال موظف ديالهم, كاس أتاي و درهم حرشة, و لعطيس عندهم زوين و فالكرفادة ديال اللي حداهم نيشان, ومع عندهم ديك القضية ديال تزاحمو تراحمو بزاف فالطوبيسات و الطاكسيات, كنعيشو معاهوم على سنكة عشرة فاش خلاها ولد عمي اللي فمصر. ماتعطليش عليا فالجواب و سلمي ليا على الأنفلونز عمي وكولي ليه راه غادي يعيد هنا فالمغرب.. مع حبي خنزور